[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.2.2009

COM(2009)81 végleges

2009/0023 (CNS)

Javaslat:

A TANÁCS HATÁROZATA

a tartási kötelezettségekre alkalmazandó jogról szóló jegyzőkönyvnek az Európai Közösség általi megkötéséről

INDOKOLÁS

1. CÉLKITűZÉS

A javaslat a tartási kötelezettségekre alkalmazandó jogról szóló, a Hágai Nemzetközi Magánjogi Konferencia keretében 2007 november 23-án megkötött jegyzőkönyv Közösség általi megkötésére vonatkozik. A jegyzőkönyv célja, hogy a tartásra jogosultak és kötelezettek számára nagyobb fokú jogbiztonságot és kiszámíthatóságot biztosítson. Mivel a tartási követelések túlnyomó többsége gyermektartásra vonatkozik, a jegyzőkönyv mindenekelőtt gyermekvédelmi intézkedés.

2. KÖZÖS IGAZSÁGÜGYI TÉRSÉG KIALAKÍTÁSA A KÖZÖSSÉGEN BELÜL

Az Európai Közösség a bírósági határozatok kölcsönös elismerésének elvén alapuló, valódi igazságügyi térség létrehozását tűzte ki maga elé célul.

2008. december 18-án a Tanács elfogadta a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló 4/2009/EK rendeletet[1]. A rendelet 15. cikke szerint a tartási kötelezettségekre vonatkozó jogot a tartási kötelezettségekre alkalmazandó jogról szóló, 2007. november 23-i hágai jegyzőkönyvvel összhangban kell meghatározni azokban a tagállamokban, amelyekben ez a jogi norma kötelező erővel bír.

A jegyzőkönyv Közösségen belüli alkalmazása biztosítani fogja, hogy tartási ügyekben egységes és összehangolt szabályokat alkalmazzanak a tagállamokban.

Ezenfelül az alkalmazandó jogra vonatkozó összehangolt szabályok előfeltételét képezik a tartási kötelezettségekre vonatkozó határozatokkal kapcsolatos végrehajthatóvá nyilvánítási eljárás ( exequatur ) eltörlésének. Ennek eredményeként a jegyzőkönyv által kötelezett tagállamokban kibocsátott határozatokat bármely tartalmi ellenőrzés nélkül elismerik majd abban a tagállamban, amelyben a végrehajtást kérik. Ennek révén megvalósul az a szakpolitikai célkitűzés, amely az Európai Tanács 1999-es tamperei ülése óta szerepel a napirenden.

Mivel szoros kapcsolat áll fenn a 4/2009/EK rendelet és az alkalmazandó jogra vonatkozó szabályok célkitűzése között, a jegyzőkönyvet legkésőbb a rendelet alkalmazásának időpontjától – vagyis 2011. június 18-tól – alkalmazni kell a Közösségen belül.

3. A TARTÁSI KÖTELEZETTSÉGEKRE ALKALMAZANDÓ JOGRÓL SZÓLÓ 2007-ES JEGYZőKÖNYV

A jegyzőkönyv célja, hogy a tartási kötelezettségekre alkalmazandó jogra vonatkozó közös előírások megalkotása révén javítsa a jogbiztonságot és a kiszámíthatóságot. Az alkalmazandó jogra vonatkozó szabályok összehangolásának az a legfontosabb célja, hogy lehetővé tegye a jogosult számára, hogy a helyzet teljes ismeretében járjon el, anélkül hogy számolnia kellene az eltérő nemzeti jogrendszerekkel. A jegyzőkönyv arra törekszik, hogy megtalálja az egyensúlyt a tartásra jogosult és a kötelezett jogai között.

A jegyzőkönyv meghatározza a családi vagy rokoni kapcsolatból, házasságból vagy sógorságból származó tartási kötelezettségekre alkalmazandó jogot, beleértve – a szülők családi állapotától függetlenül – bármely gyermektartási kötelezettséget (az 1. cikk (1) bekezdése).

A jegyzőkönyv úgy rendelkezik, hogy a tartási kötelezettségekre irányadó jog főszabályként a jogosult szokásos tartózkodási helye szerinti állam joga (a 3. cikk (1) bekezdése). Különös szabályok nyújtanak védelmet a tartásra jogosultnak olyan helyzetekben, amikor a szokásos tartózkodási helye szerinti állam joga szerint nem kaphat tartást (4. cikk). Házastársak tartása esetén a felek bármelyike kérheti egy olyan másik állam jogának alkalmazását, amelyik szorosabban kapcsolódik a házasságukhoz (5. cikk). A védelemre vonatkozó különös szabály lehetőséget ad a kötelezettnek, hogy bizonyos körülmények között vitassa a jogosult követelését, amennyiben a kötelezett szokásos tartózkodási helye szerinti állam joga, illetve (ha van ilyen) a felek közös állampolgársága szerinti állam joga szerint nincs ilyen kötelezettség (6. cikk). Végül a felek egy adott eljárás tekintetében (7. cikk) vagy általánosságban (8.cikk) megválaszthatják a tartási követelésre alkalmazandó jogot.

A jegyzőkönyv alapján meghatározott jog alkalmazása kizárólag olyan mértékben tagadható meg, amennyiben az alkalmazás hatásai nyilvánvalóan ellentétesek lennének az eljáró bíróság államának közrendjével (13. cikk). A tartás összegének megállapításakor figyelembe kell venni a jogosult szükségleteit és a kötelezett forrásait, még abban az esetben is, ha az alkalmazandó jog másképpen rendelkezik (14. cikk).

A jegyzőkönyv tartalmazza a regionális gazdasági integrációs szervezetek szerződő féllé válásának lehetőségét (24. cikk).

4. A BIZOTTSÁG JAVASLATAI

Az Európai Közösségek Bíróságának ítélkezési gyakorlata[2] szerint a Közösség a 4/2009/EK rendelet hatálya alá tartozó területen kizárólagos külső hatáskört szerzett. E rendelet kimondja, hogy az alkalmazandó jogot a jegyzőkönyvnek megfelelően kell meghatározni, továbbá hogy a jegyzőkönyvet legkésőbb a javasolt rendelet alkalmazásának időpontjától alkalmazni kell a tagállamokban. A Bizottság ezért azt javasolja, hogy a Közösség egyedül kösse meg a jegyzőkönyvet.

A jegyzőkönyv 24. cikke lehetővé teszi az Európai Közösség számára, hogy az aláírással, elfogadással, jóváhagyással vagy csatlakozással egyidejűleg nyilatkozzon, miszerint a jegyzőkönyv által szabályozott valamennyi ügyben hatáskörrel rendelkezik, és az kötelező azokra a tagállamaira, amelyek átruházták rá a hatáskörüket. A Bizottság javasolja az ilyen nyilatkozat megtételét.

A rendelet 76. cikke megállapítja, hogy a rendelet 2011. június 18-tól alkalmazandó, attól függően, hogy a 2007. évi hágai jegyzőkönyv ebben az időpontban alkalmazható-e a Közösségben. Amennyiben nem, akkor a rendelet a jegyzőkönyv Közösségen belüli alkalmazásának időpontjától alkalmazandó.

A jegyzőkönyv – annak 25. cikke szerint – a második megerősítő, elfogadási, jóváhagyási vagy csatlakozási okmány letétbe helyezésétől számított, meghatározott időszakot követően lép hatályba. Még egyetlen állam sem erősítette meg a jegyzőkönyvet. Következtetésképpen a Közösség lehet az első olyan szerződő fél, amely megköti a jegyzökönyvet.

Mivel a jegyzőkönyvet legkésőbb a rendelet alkalmazásának időpontjában – azaz 2011. június 18-án – alkalmazni kell a Közösségen belül, a Bizottság javaslatot tesz a nemzetközi megállapodások hatálybalépést megelőző ideiglenes alkalmazására vonatkozó mechanizmus felhasználására. Az ideiglenes alkalmazást belefoglalták az Európai Közösséget létrehozó szerződés 300. cikkének (2) bekezdésébe. A Bizottság azt javasolja, hogy a jegyzőkönyv megkötésekor tegyenek egyoldalú nyilatkozatot ebből a célból.

A jegyzőkönyv – annak 22. cikke szerint – nem alkalmazandó a valamely szerződő államban olyan időszakra vonatkozóan igényelt tartásra, amely megelőzi a jegyzőkönyvnek az adott államban történő hatálybalépését. A Közösségen belül a tartási kötelezettségekről szóló új, 4/2009/EK rendeletet csak az alkalmazásának megkezdését követően indult eljárásokra, az ezt követően jóváhagyott vagy megkötött perbeli egyezségekre, valamint az ezt követően létrehozott közokiratokra kell alkalmazni (75. cikk). Következésképpen a rendelet azokban az ügyekben is alkalmazható, amikor az alkalmazásának időpontját megelőző időszakra vonatkozóan követelnek tartást. A rendelet és a jegyzőkönyv 22. cikkének együttes alkalmazása azzal a nemkívánatos hatással járna, hogy ugyanaz a követelés különböző jogszabályok hatálya alá tartozhatna, attól függően, hogy melyik időszakra igényelnek tartást. Ezenfelül a végrehajthatóvá nyilvánítási eljárás ( exequatur ) eltörlésével kapcsolatos szabály csak az alkalmazandó jogra vonatkozó összehangolt szabályok alapján hozott határozatokra vonatkozik. A Bizottság azt javasolja, hogy akkor is a jegyzőkönyv szabályait alkalmazzák, ha a rendelet alapján a jegyzőkönyv Közösségen belüli alkalmazását megelőző időszakra vonatkozóan követelnek tartást, továbbá hogy a jegyzőkönyv megkötésekor tegyenek ennek megfelelő egyoldalú nyilatkozatot.

A tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló tanácsi rendeletre irányuló, 2005. december 15-én elfogadott bizottsági javaslathoz hatásvizsgálatot csatoltak. Nincs szükség új hatásvizsgálat elkészítésére, mivel az említett vizsgálat lefedte az alkalmazandó jogra vonatkozó szabályok összehangolására tett javaslatokat.

2009/0023 (CNS)

Javaslat:

A TANÁCS HATÁROZATA

a tartási kötelezettségekre alkalmazandó jogról szóló jegyzőkönyvnek az Európai Közösség általi megkötéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen 61. cikkének c) pontjára, összefüggésben 300. cikkének (2) és (3) bekezdésével,

tekintettel a Bizottság javaslatára[3],

tekintettel az Európai Parlament véleményére[4],

mivel:

(1) A Közösség a bírósági határozatok kölcsönös elismerésének elvén alapuló, közös igazságügyi térség létrehozásán munkálkodik.

(2) A tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló, 2008. december 18-án elfogadott 4/2009/EK rendelet (a továbbiakban: a rendelet) előírja, hogy a tartási kötelezettségekre vonatkozó jogot a 2007. november 23-án elfogadott, a tartási kötelezettségekre alkalmazandó jogról szóló hágai jegyzőkönyvvel (a továbbiakban: a jegyzőkönyv) összhangban kell meghatározni azokban a tagállamokban, amelyekben ez a jogi eszköz kötelező erővel bír.

(3) A jegyzőkönyv jelentékenyen hozzájárul ahhoz, hogy nagyobb fokú jogbiztonságot és kiszámíthatóságot biztosítsanak a tartásra jogosultak és kötelezettek számára. Az alkalmazandó jogra vonatkozó egységes szabályok alkalmazása lehetővé teszi, hogy a Közösségen belül bármilyen ellenőrzés nélkül elismerjék a tartásra vonatkozó határozatokat abban a tagállamban, amelyben a végrehajtást kérik.

(4) A jegyzőkönyv 24. cikke lehetővé teszi a Közösség számára, hogy a jegyzőkönyvet aláírja, elfogadja, jóváhagyja, illetve ahhoz csatlakozzon.

(5) A Közösség a jegyzőkönyvvel szabályozott valamennyi kérdésben kizárólagos hatáskörrel rendelkezik.

(6) A jegyzőkönyvet legkésőbb 2011. június 18-tól, a rendelet alkalmazásának időpontjától kell alkalmazni a tagállamok között.

(7) Mivel szoros kapcsolat áll fenn a jegyzőkönyv és a rendelet között, az előbbit ideiglenesen akkor is alkalmazni kell a Közösségen belül, ha 2011. június 18-án, a rendelet alkalmazásának időpontjában még nem lépett hatályba. A jegyzőkönyv megkötésekor e célból egyoldalú nyilatkozatot kell tenni.

(8) A jegyzőkönyvet alkalmazni kell az összes olyan határozatra, amely a rendeletben megállapított, a végrehajthatóvá nyilvánítási eljárás ( exequatur ) eltörlésére vonatkozó szabályok szerint elismerhető és végrehajtható, így azokra a tagállamokban benyújtott követelésekre is, amelyek a jegyzőkönyv Közösségen belüli hatályba lépését megelőző időszakra vonatkoznak. A jegyzőkönyv megkötésekor e célból egyoldalú nyilatkozatot kell tenni.

(9) Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 3. cikkével összhangban Írország részt vesz e határozat elfogadásában és alkalmazásában. [Az Egyesült Királyság nem vesz részt e határozat elfogadásában.]

(10) A Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e határozat elfogadásában, és ezért az rá nézve nem lesz kötelező, illetve nem lesz alkalmazható.

A KÖVETKEZŐKÉPPEN HATÁROZOTT:

1. cikk

A Tanács a tartási kötelezettségekre alkalmazandó jogról szóló jegyzőkönyvet a Közösség nevében jóváhagyja.

A Tanács elnöke felhatalmazást kap annak (azoknak) a személy(ek)nek a kijelölésére, aki(k) a jegyzőkönyvet jogosult(ak) aláírni annak érdekében, hogy kifejezzék a Közösség beleegyezését, hogy annak kötelezettjévé váljék.

A jegyzőkönyv szövegét csatolták ehhez a határozathoz.

2. cikk

A jegyzőkönyv megkötésekor a Közösség – a jegyzőkönyv 24. cikkének megfelelően – az alábbi nyilatkozatot teszi:

„Az Európai Közösség a jegyzőkönyv 24. cikkének megfelelően nyilatkozik, hogy a jegyzőkönyv által szabályozott valamennyi kérdésben hatáskörrel rendelkezik. Tagállamai a jegyzőkönyvet nem írják alá, nem fogadják el, nem hagyják jóvá és nem csatlakoznak ahhoz, de mivel az Európai Közösség megköti a jegyzőkönyvet, az ennélfogva rájuk nézve is kötelező.

E nyilatkozat alkalmazásában az „Európai Közösség” kifejezés az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikke értelmében nem foglalja magában Dániát [illetve az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 3. cikke értelmében az Egyesült Királyságot]”.

3. cikk

A jegyzőkönyvet 2011. június 18-tól, a rendelet alkalmazásának időpontjától ideiglenesen alkalmazni kell abban az esetben, ha a jegyzőkönyv akkor még nem lépett hatályba. A jegyzőkönyv megkötésekor a Közösség az alábbi nyilatkozatot teszi:

„Az Európai Közösség kijelenti, hogy 2011. június 18-tól, a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló 4/2009/EK rendelet alkalmazásának időpontjától ideiglenesen alkalmazza a jegyzőkönyvet, amennyiben a jegyzőkönyv akkor még nem lépett hatályba.”

4. cikk

A Közösségen belül a jegyzőkönyvet azokra a tagállamokban benyújtott tartási követelésekre is alkalmazni kell, amelyek a jegyzőkönyv Közösségen belüli hatálybalépését vagy ideiglenes alkalmazását megelőző időszakra vonatkoznak, amennyiben az eljárás megindítására, a bírósági egyezség megkötésére vagy jóváhagyására, a közokiratok elkészítésére 2011. június 18., a rendelet alkalmazásának időpontja után kerül sor.

A jegyzőkönyv megkötésekor a Közösség az alábbi nyilatkozatot teszi:

„Az Európai Közösség kijelenti, hogy a jegyzőkönyvet a Közösségen belül azokra a tagállamokban benyújtott tartási követelésekre is alkalmazni fogja, amelyek a jegyzőkönyv Közösségen belüli hatálybalépését vagy ideiglenes alkalmazását megelőző időszakra vonatkoznak, amennyiben az eljárás megindítására, a bírósági egyezség megkötésére vagy jóváhagyására, a közokiratok elkészítésére 2011. június 18., a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló 4/2009/EK rendelet alkalmazásának időpontja után kerül sor.”

Kelt Brüsszelben,

a Tanács részéről

az elnök

[1] HL L 7., 2009.1.10., 1. o.

[2] A Bíróság 1/03. sz. véleménye (2006. február 7.) a Közösségnek a polgári és kereskedelmi ügyekben irányadó bírósági joghatóságról és a bírósági határozatok végrehajtásáról szóló új luganói egyezmény megkötésére vonatkozó hatásköréről.

[3] HL C , , . o.

[4] HL C , , . o.